Bucureștiul are, în sfârșit, buget. După patru ședințe, majoritatea PSD-PNL a votat hotărârea
- Ionel Sclavone
- 22 martie 2024, 13:21
Primăria Generală are buget pentru anul 2024. A patra ședință organizată în Consiliul General al Municipiului București s-a încheiat cu un vot pozitiv.
Majoritatea PSD - PNL din Consiliul General al Municipiului București a votat, în ultima ședință, de vineri, bugetul Municipalității. Consilierii generali au votat în unanimitate noul buget. Anterior, bugetul a fost respins de majoritatea PSD-PNL în trei şedinţe anterioare.
Primăria Generală are buget pe 2024
Proiectul de buget pentru municipiul București a fost votat în şedinţa de vineri a Consiliului General. Votul a fost dat în unanimitate, cu 51 de voturi "pentru". Hotărârea inițială a fost votată cu două amendamente, unul susținut de Nicușor Dan, iar al doilea de grupul PSD-PNL.
Consilierii PSD şi PNL au susţinut alocarea suplimentară a sumei de 240 milioane de lei pentru subvenţia la termoficare. De asemenea, au mai cerut ca 200 de milioane de lei să fie alocați pentru subvenţia la transportul public, iar alți 150 de milioane de lei pentru plata parţială a restanţelor la sprijinul pentru persoanele cu dizabilităţi.
PSD și PNL au mai propus 25 de milioane de lei pentru proiectul Banca de alimente, 25 de milioane de lei pentru blocul social din Prelungirea Ghencea. Alte sume au fost alocate investiției "Penetraţie Ciurel - Autostrada A1 - Pod Ciurel".
PSD - PNL au luat de la consolidarea clădirilor cu risc seismic
De asemenea, bugetul Direcţiei Generale de Asistenţă Socială va fi majorat cu 200 de milioane de lei. În bugetul aflat la Primăria Generală este inclus şi un împrumut de 258 de milioane de lei, pe care Primăria Generală urmează să îl contracteze.
Pentru acoperirea acestor sume s-au luat din bugetul alocat de Primăria Generală pentru consolidarea clădirilor cu risc seismic. Astfel, majoritatea PSD-PNL a votat pentru reducerea cu 20 de milioane a bugetului pentru Administraţia Municipală pentru Consolidarea Clădirilor cu Risc Seismic.
Au mai tăiați bani, 20 de milioane de lei, de către PSD-PNL, de la îngrijirea parcurilor, de la ALPAB. Suma de 30 de milioane de lei a fost luată de la Administraţia Străzilor. Alți bani au fost luați de la bugetul Proedus, 25 de milioane de lei și ARCUB, 17 milioane lei, dar și de la Creart, 13 milioane lei.
"PSD București și PNL București au reușit să scoată Bucureștiul din blocajul în care a fost dus de însuși primarul general. Funcționarea serviciilor publice este critică și nu poate fi afectată de ambiții personale. În cadrul ședinței convocate astăzi de consilierii generali PSD București și PNL București, proiectul aprobat duce banii Primăriei Capitalei către proiecte serioase, nu doar pentru evenimentele pe care primarul general le pregătea pentru campania electorală", a anunțat majoritatea PSD-PNL după votul pe buget.
Votul PSD-PNL a deblocat bugetul la Primăria Generală
Într-un comunicat de presă, PSD și PNL anunță că au scos municipiul București din blocajul pe care îl atribuie primarului Nicușor Dan. Conform sursei citate, cele două partide au găsit sumele necesare pentru a amendamentele pe care le-au propus:
- alocarea suplimentară a sumei de 240 milioane de lei pentru subvenția la termoficare,
- alocarea suplimentară a sumei de 200 de milioane de lei pentru subvenția la transportul public,
- alocarea sumelor necesare pentru plata parțială a restanțelor la sprijinul pentru persoanele adulte cu dizabilități,
- 25 de milioane de lei pentru proiectul Banca de alimente,
- 25 de milioane de lei pentru deblocarea blocului social din Prelungirea Ghencea,
- sumele necesare pentru deblocarea proiectului Penetrație Ciurel - Autostrada A1.
"Consilierii generali social-democrați și liberali au arătat la ședința convocată astăzi că există o nouă majoritate în Consiliul General al Municipiului București, iar primarul general Nicușor Dan nu mai poate ignora solicitările bucureștenilor. PSD București și PNL București, sub coordonarea președinților Gabriela Firea și Sebastian Burduja, și-au dat mâna pentru a salva Capitala de falșii salvatori. După aprobarea bugetului pentru anul 2024 urmează deblocarea proiectelor primarilor din sectoarele Capitalei care au fost ținute la sertar de primarul general", se mai arată în comunicatul de presă.